“Тукайны койма ярыгыннан карап тора идек” 

	Быел татар халкы бөек шагыйребез Габдулла Тукайның тууына 130 еллыкны бәйрәм итте. Әлеге истәлекле вакыйгага Тукайның туган ягы Арчада бик ныклап әзерләнүләре турында сөйләделәр. Шагыйрьнең балачагы узган авыллар нинди үзгәрешләр кичергән, монда халык ни 
хәлдә яши — шуларны белү өчен Тукайның туган ягына юл тоттым. 
 Кушлавыч: “Туган авылы икенче планда...”  “Габдулла Тукай кайда туган?” — дип сорасаң, күпләр: “Кырлай”, — диячәк. Чөнки шагыйрьнең истәлегенә багышлап төзелгән төп музей Яңа Кырлай авылында булгач, аның туган урыны да шул дип фаразлыйлар. Чынлыкта исә Тукаебыз  1886 елның 26 апрелендә Кушлавычта туган.  Шуңа  иң элек шушы авылга сугылдым. Дөресен әйтим, анда илтүче юл мактанырлык түгел. Яңа Кырлай юлы белән чагыштырсак, җир белән күк арасы инде! Шагыйрьнең туган нигезендә урнашкан Тукаевлар гаиләсенең музей-йортын, Тукай һәйкәлен күргәч кенә, юлларның начар икәнлеге онытыла. Гап-гади авылда шундый истәлекле урын булуы җанны җылытып җибәрә. Монда бәйрәмгә ныклап әзерләнгәннәр: музейның түбәсен алыштырганнар, нигезен яңартканнар, коймаларын буяганнар. Тукайның тууына 130 ел тулу уңаеннан, авыл халкы өчен зур бүләк тә ясалган: клубка капиталь ремонт эшләнгән.  
	Рәзилә РӘСИМ	
Ирек мәйданы

	№ --- | 27.05.2016	


